ΓΡΑΠΤΗ ΕΡΩΤΗΣΗ E-0051/98 υποβολή: Maren Gόnther (PPE) προς την Επιτροπή (29 Iανουαρίου 1998)

Θέμα: Επιπτώσεις στην ευρωπαοκή αγορά έργων τέχνης από την αύξηση του φόρου εισαγωγής και τη θέσπιση εισφορών στη Μεγάλη Βρετανία επί των δικαιωμάτων παρακολούθησης του δημιουργού ενός πρωτότυπου έργου

Στο πλαίσιο της 7ης οδηγίας της ΕΕ θα αυξηθεί από 30 Ιουλίου 1999 ο φόρος εισαγωγής έργων τέχνης στη Μεγάλη Βρετανία από 2,5% σε 5% (πρίν από την 7η κοινοτική οδηγία - οι εισαγωγές ήταν αδασμολόγητες ή αφορολόγητες). Επιπλέον, με την υιοθέτηση από τη Μεγάλη Βρετανία της οδηγίας για τα δικαιώματα παρακολούθησης του δημιουργού ενός πρωτότυπου έργου, τούτο θα οδηγούσε σε πρόσθετη επιβάρυνση της πρώτης ευρωπαϊκής αγοράς τέχνης, που είναι η αγορά του Λονδίνου, και θα μπορούσε να υπονομεύσει την ανταγωνιστικότητά του έναντι της αγοράς της Νέας Υόρκης.

Οι επιπτώσεις θα ήταν διττές:

1. Αφενός, λόγω του μη υπάρχοντος στη Νέα Υόρκη κόστους δικαιωμάτων παρακολούθησης του δημιουργού ενός πρωτότυπου έργου, η προσδοκία κέρδους θα ήταν εκεί μεγαλύτερη για τους ευρωπαίους πωλητές (ακριβώς, από τη στιγμή που το κόστος της εισφοράς επί των εν λόγω δικαιωμάτων θα υπερέβαινε εκείνο της εξαγωγής). Συνεπώς, από πλευράς πωλητή πρέπει να αναμένεται διαρροή έργων τέχνης προς τον τόπο εμπορικών συναλλαγών της Νέας Υόρκης.

2. Από πλευράς αγοραστή θα παρεμποδισθεί, λόγω του αυξημένου φόρου εισαγωγής, η αντίστροφη ροή έργων τέχνης προς την Ευρώπη.

Παράλληλα με τις οικονομικές συνέπειες για την αγορά τέχνης του Λονδίνου - και κατά συνέπεια της συνολικής ευρωπαϊκής αγοράς - πλήττονται άμεσα με αυτό τα πολιτισμικά συμφέροντα της ΕΕ.

Έχει η Επιτροπή πραγματοποιήσει αξιολόγηση των επιπτώσεων των μέτρων της στην απασχόληση στον τομέα της τέχνης και στη μελλοντική εξέλιξή του;

Έχει η Επιτροπή, στις προσπάθειές της για την εναρμόνιση της ενιαίας αγοράς,συμπεριλάβει την ιδιαίτερη συνολική κατάσταση όσον αφορά τον ανταγωνισμό μεταξύ των παγκόσμιων αγορών τέχνης Λονδίνου και Νέας Υόρκης στο πλαίσιο της διαμόρφωσης των αποφάσεών της; Μελετάται από την Επιτροπή το ενδεχόμενο κατάργησης του φόρου εισαγωγής;

Απάντηση του κ.Monti εξ ονόματος της Επιτροπής (9 Μαρτίου 1998)

Η Επιτροπή επιθυμεί να διαβεβαιώσει το Αξιότιμο Μέλος του Κοινοβουλίου ότι δεν σκοπεύει να προτείνει την κατάργηση του φόρου προστιθέμενης αξίας στα έργα τέχνης.

Ένα από τα κίνητρα για τη θέσπιση των διατάξεων για τον φόρο προστιθέμενης αξίας για την εσωτερική αγορά ήταν η αποφυγή στρέβλωσης του ανταγωνισμού που οφείλεται στη φορολογία. Η θέσπιση της έβδομης οδηγίας για τον φόρο προστιθέμενης αξίας (οδηγία 94/5 ΕΚ του Συμβουλίου της 14ης Φεβρουαρίου 1994 για τη συμπλήρωση του κοινού συστήματος φόρου προστιθέμενης αξίας και την τροποποίηση της οδηγίας 77/388/ΕΟΚ-Ειδικό καθεστώς που εφαρμόζεται στα μεταχειρισμένα αγαθά και τα αντικείμενα καλλιτεχνικής, συλλεκτικής ή αρχαιολογικής αξίας) ((ΕΕ L 60 της 3.3.1994. )) ήταν ένα άλλο βήμα προς αυτή την κατεύθυνση. Πρέπει να ληφθεί υπ'όψη ότι υπό το παρόν καθεστώς του φόρου προστιθέμενης αξίας, οι αγορές έργων τέχνης από κατοίκους της Κοινότητας υπόκεινται σε φόρο προστιθέμενης αξίας είτε αγοράζονται μέσα στην ενιαία αγορά είτε έξω από αυτή. Ομοίως, δεν επιβάλλεται φόρος προστιθέμενης αξίας στις πωλήσεις έργων τέχνης στην Κοινότητα που προορίζονται για εξαγωγή σε τρίτες χώρες.

Στόχος της πρότασης για την εναρμόνιση των δικαιωμάτων των καλλιτεχνών της Κοινότητας από την επαναπώληση των έργων τους είναι να τεθεί τέλος στην άνιση μεταχείριση και στις διακρίσεις που υπάρχουν σήμερα στην Κοινότητα για τους καλλιτέχνες εικαστικών τεχνών και να τους επιτρέψει να επιτύχουν να εξομοιωθούν με άλλες κατηγορίες δημιουργών, όπως οι συγγραφείς και οι μουσικοσυνθέτες, που θα μπορούσαν να περιμένουν συνεχή εκμετάλλευση των δικαιωμάτων της πνευματικής ιδιοκτησίας.

Η Επιτροπή γνωρίζει τους φόβους που έχουν εκφραστεί από τους βρετανούς εμπόρους έργων τέχνης όσον αφορά την πιθανότητα να μεταφέρουν οι πωλητές τις δραστηριότητές τους από το Λονδίνο στη Νέα Υόρκη. Η Επιτροπή έχει αναλάβει να εξετάσει την επίπτωση των σχετικών διατάξεων της 7ης οδηγίας στην ανταγωνιστικότητα της αγοράς έργων τέχνης της Κοινότητας σε σύγκριση με τις τρίτες χώρες. Προκαταρκτικές εργασίες έχουν ήδη αρχίσει όσον αφορά αυτή τη δέσμευση και η τελική έκθεση θα είναι διαθέσιμη προς το τέλος αυτού του έτους.